Boland Landbouskool - OMSENDBRIEF 25 VAN 2018
OMSENDBRIEF 25 VAN 2018
PRYSUITDELING - BEKERS
Sal al die leerlinge wat verlede jaar by die prysuitdeling bekers ontvang het, dit asseblief na die uitnaweek terugbring skool toe. Maak asseblief seker dat dit duidelik gemerk is om verwarring te voorkom, bv. plak 'n papiertjie met jou naam en waarvoor jy die beker ontvang het, binne-in. Ons sal dit waardeer as dit skoon terugkom. Julle kan dit Maandag gedurende registerperiode by ontvangs ingee. Ronél Bernardo
Die jaarblad dien elke jaar as 'n vertoonvenster vir Boland Landbouskool en stel al ons aktiwiteite op 'n besondere manier voor.
Ons gee ouers die geleentheid om 'n bladsy in die boek te borg. Ons soek ouers wat bereid is om 'n bladsy teen R500/bladsy te koop. Dit beteken dat ons die naam van die ouers en die leerder aan die onderkant van die bladsy aanbring as erkenning van u bydrae.
Dit sal soos volg daar uitsien:
Piet en Annie Alberts: Jannie Alberts 11A
Albei of een van die ouers se name kan aangebring word.
Leerders het bestelkoeverte ontvang. Sit die geld in 'n koevert en plaas dit in die houer in die finanskantoor. Moet asseblief nie die geld in die skoolrekening inbetaal nie. Marilize Jordaan
Alle groepfoto's word op een koevert bestel. Merk die groep duidelik en skryf die naam op die koevert. Sit asseblief die regte bedrag in die koevert. Marilize Jordaan
UITNODIGINGS – GR 12 OUERS
Ons nooi julle graag om 'n heerlike kuier-aand by Boland te kom geniet terwyl die seuns Matriekafskeid hou. As ouers het julle mekaar vyf jaar gelede in die eetsaal vir die eerste keer ontmoet toe jul seun gr 8 by Boland Landbouskool begin het. Kom sluit die wonderlike vyf jaar af as vriende met heerlike musiek en 'n ete. Familie en vriende is ook baie welkom.
Bring asb julle eie drinkgoed en glase.
Ons biokinetikus, Jonel Jacobs, is in die oggende vir die publiek beskikbaar en in die middae vanaf 14:30 vir ons seuns vir die rehabilitasie van beserings. U kan haar kontak by 072 607 1627 om 'n afspraak te maak.
Ons o.15- en o.17-sewesrugbyspanne neem vandag en môre deel aan die Marius Schoeman sewes toernooi wat by Paarl Gimnasium gehou word. Die o.15's speel vandag hulle eerste wedstryd om 16:00 teen Milnerton en om 17:00 teen HJS Paarl. Die o.17's speel vandag om 16:00 teen Durbanville, 17:00 teen Milnerton en om 18:40 teen Grey Kollege. Die uitkloprondtes word Saterdag beslis. Baie sterkte aan die Blitzboere!